एह् सोची समझिऐ होऐ जां फ्ही इत्तफाकन पर लाहौर उच्च न्यायालय पास्सेआ जमात-उद-दावा दे प्रमुक्ख हफीज़ मोहम्मद सईद गी मंगलवारें छोड़ेआ जाना ते उंदे कन्नै पाकिस्तान दे प्रधानमंत्री युसूफ रजा गिलानी दा होना अससल च कश्मीर विवाद उप्पर उंदे देश दे स्टैन्ड गी दोहरांदा ऐ। हफीज दी रिहाई मुम्बई हमले दे साजिशकर्ताएं दे कन्नै सख्ती कन्नै निब्बड़ने च पाकिस्तान दे कपटपूर्ण तरीके गी उजागर करदी ऐ ते गिलानी संयुक्त राष्ट्र प्रस्ताव उप्पर जिस चाल्ली कन्नै कश्मीर मामले दे हल दी गल्ल करदे आवा’रदे न, उसी ते शांति प्रक्रिया गी बी एह्‌दे कन्नै डूंह्‌गा झटका लग्गा ऐ। एह् गल्ल ते तय ऐ जे इनें दौनें गै मामलें परैन्त नमीं दिल्ली च सत्ता संभालने आह्‌ली नमीं सरकार गी फ्हीं आश्वस्त करना मुश्कल होग। संयुक्त वार्ता जेह्‌दे उप्पर कश्मीर ते आतंकवाद दौनें दा हल टिके दा ऐ आह्‌ली बक्खी कदम बद्धदे नेईं लब्बा’रदे न। भारत ते पैह्‌ले थमां गै आक्खदा आवा’रदा ऐ जे पाकिस्तान मुम्बई हमलें दे दोषियें खलाफ कार्यवाही दी जेह्‌ड़ी मेद पाकिस्तान थमां कीती गेई ही उसी पाकिस्तान पूरा करदे होए नेईं लब्बा’रदा ऐ। तोआईं दुई बक्खी पाकिस्तान एह् आरोप ला’रदा ऐ जे दोषियें गी सामने आह्‌न्ने लेईई भारत उसी पर्याप्त सबूत मुहैया नेईं करवा’रदा ऐ। एह् गल्ल महत्वपूर्ण ऐ कि जे हफीज दी रिहाई दी इयै इक वजह ऐ। अजै के इस खास मामले उप्पर पाकिस्तान ने जेह्‌ड़ा रुख अख्तियार कीते दा ऐ उसी उयै स्पष्ट करी सकदा ऐ।